Məlú mə́tē, ńdɔ Ǹtondôbə a ngádzó ai Ísraɛ̂l nâ: “Mazu bɔ̌ Zāmbá məndá mə́ bod mə́sə̄ yā Ísraɛ̂l, bɔ̂ bə́ bɔ ayɔŋ dáma. 2Ǹtondôbə nyé nâ: “Áyɔŋ á ngáfam awú dí, lə́ ngáyén mvɔ̄m á ńkōd ńnam; Ísraɛ̂l a zu tɔbɔ̌ mvɔ̄í. 3Ǹtondôbə a ngáyénan ai ma óyǎb. Mə ngádiŋ wa édīŋ é nə təge ai súg, asú tē mə̄ ngádudu wa á éngōngɔ́l. 4Mayi wa dúgán lōŋ ḿkpāmáŋ, wayi fɔ́ɔ́ lóŋoban, ǎ ńtūd ngɔn Ísraɛ̂l; wayi dúgán bɔ́d bikoe mə́ndzáŋ bíe, ǒ ngasamba ai abóg. 5Wayi dúgán bɛ wɔ̂n á miǹkǒl mí Samaría; ébá báyi bɛ wɔ̂n tě, ḿbɔ̄ fə̄ báyī nyé tádī nyú. 6Amú ámǒs lâzu, édí yā bə̄nɔ́nī bə́ dzāl báyi lɔ́ŋ ékīgá á miǹkǒl mí Éfraím, bɔ́ nâ: “Kódógán á sí, bǐ bɛd á Síon, ábə Ǹtondôbə Zambá wāān ! 7Amú Ńtondôbə a dzó nâ: Fonán ai miǹtag, ǎ Yákɔb, bomán ayə́ngá ású áyɔŋ á nə́ ńtōl məyɔŋ mə́sə ! Yédégán á yób étē, lɔmán ai biá, mǐ kɔ́bɔgɔ nâ: “Ǹtondôbə a kode ayɔŋ díé, é mān ábím bod a ngálígī Ísraɛ̂l.” 8Makə masɔ́ ai bɔ́ ḿfág miǹnǎm yā ńkiɛ́, ai á mə̄búg mə́ sí mə́sə, mə́ kóān bɔ́ vóm ḿbɔ̄g. Tɔ ǹdíndím óbēn ai m̀bómbóg, tɔ m̀bubúm mīníngá ai ǹdzídzīé bə́ nə́ ai bɔ́ ésāmbá; abím mod ǹkundǎ bǒd tē bádúgan zu. 9Bâzu bibə́gē á mís, báyédan nâ “Grǎsia[1]” ńdɔ mayi bɔ́ kə́ lə́dē á mə̄ndím yā ńlod óswé; mə kîgi ai bɔ́ á ḿbəmbə zěn yǎ bâyǐ kig kə́ bákɔbɔlɔ, amú mə nə ésīá Īsraɛ̂l, Éfraím a nə ǹtól mɔ́n wáma, ma Ǹtí ngul mə́sə makɔ́bɔ́ nálā ».